
	Относно Раздел 1 „Проблем/проблеми за решаване:“
За по- пълна и обоснована оценката на въздействието препоръчваме в този раздел да бъде включена информация относно административните услуги, предоставяни от Агенция „Пътна инфраструктура“, засегнати от предвидените промени (номер и наименование на съответната административна услуга съгласно Административния регистър). При възможност е добре да се добави и информация за броя на предоставянията на тези услуги, например като средногодишна стойност.
Относно Раздел 2. „Цели“:
Представеният в настоящия раздел текст основно описва текущото състояние и предложените промени по идентифицираните в Раздел 1 проблеми. По своята същност тази информация е релевантна за Раздел 4, при описанието на Вариант 1 „Без действие“ и Вариант  2. С оглед на това препоръчваме разделът да бъде преработен така, че да съдържа само конкретни цели за всеки отделен проблем или група от проблеми. Предложенията за нормативни промени следва да бъдат описани при представянето на Вариант 2.
Относно раздел 3 „Заинтересовани страни“:
Обхватът на заинтересованите страни е от ключово значение за оценка на целесъобразността и ефикасността от предлаганите нормативни изменения. В тази връзка следва да се посочи приблизителен брой засегнати страни извън системата на държавната администрация -  лицата, които имат стопанска инициатива, подлежаща на разрешителен режим, които са ползвали засяганите от предложената промяна административни услуги за определен период от време, в контекста на разглежданите процедури.
Относно раздел 4 „Варианти на действие. Анализ на въздействията:”
[bookmark: _GoBack]Разделът следва да представя подробно разглежданите варианти в частта „Описание“. Формулирането на проблемите и анализът на техните причини логично водят до оформянето на Вариант 1 „Без действие“, който описва настоящата ситуация. Вариант 2 трябва да бъде детайлно разяснен, като бъдат посочени конкретните мерки и действия, необходими за неговото реализиране. Описанието му следва да включва пълна и точна информация относно предвидените нормативни промени.




	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

